กองบัญชาการตำรวจนครบาล ประชุมหารือร่วมกับหลายหน่วยงาน เพื่อปรับแผนใช้มาตรการเชิงรุก สนองนโยบายลดปัญหาฝุ่นละอองขนาดเล็ก PM 2.5 ในพื้นที่กรุงเทพฯและปริมณฑล
พล.ต.ท.สุทธิพงษ์ วงษ์ปิ่น ผู้บัญชาการตำรวจนครบาล (บช.น) เป็นประธานการประชุมการแก้ไขปัญหาฝุ่นละอองขนาดเล็ก PM 2.5 พื้นที่กรุงเทพมหานคร และปริมณฑล โดยได้เชิญหลายหน่วยงานและผู้ประกอบการที่มีส่วนเกี่ยวข้อง อาทิ กทม.สำนักงานการโยธา รฟม ขสมก. สมาคมรถบรรทุก และเจ้าหน้าที่ตำรวจทุกพื้นที่ เพื่อร่วมกำหนดมาตรการเชิงรุก สนองนโยบายลดปริมาณฝุ่นละออง PM 2.5 ในพื้นที่เขตกรุงเทพฯ ซึ่งจากการที่ กองบัญชาการตำรวจนครบาล ได้ขับเคลื่อนมาตรการหลัก เพื่อลดปัญหาฝุ่นละอองขนาดเล็ก ตั้งแต่วันที่ 18 มกราคมที่ผ่านมาทั้งมาตรการเร่งรัดการจราจร มาตรการบังคับใช้กฎหมาย และมาตรการคืนพื้นที่ผิวการจราจร จนถึงปัจจุบัน สามารถจับกุมรถควันดำไปแล้ว 6,537 ราย และ เพื่อให้การปฏิบัติการลดปริมาณฝุ่นละอองมีประสิทธิภาพมากยิ่งขึ้น จึงกำหนดมาตรการเชิงรุกเพิ่มเติม ทั้งมาตรการตรวจจับรถควันดำ มาตรการเกี่ยวกับการก่อสร้างที่มีผลกระทบกับการจราจร และมาตรการลดปริมาณรถที่ก่อให้เกิดปัญหาฝุ่นละอองขนาดเล็ก PM 2.5 มาใช้ในทาง ทั้งรถประจำทางของ ขสมก และร่วมบริการ โดยจะมีการตรวจบริการเพื่อป้องกันรถที่มีควันดำให้ออกมาใช้ในทาง การปรับจำนวนรถให้เหมาะสมในแต่ละเส้นทาง การกำหนดมาตรการทางปกครองกับผู้ประกอบการหรือผู้ขับรถกรณีฝ่าฝืนนำรถที่ไม่ได้มาตรฐานมาใช้ ส่วนผู้ประกอบการที่ต้องใช้รถบรรทุก จะต้องมีการลดจำนวนหนึ่งรถและจำนวนเที่ยวของการใช้รถให้มากที่สุดโดยไม่กระทบกับกิจการ ไม่ฝ่าฝืนนำรถบรรทุกเข้ามาในช่วงเวลาเร่งด่วน การปรับไปใช้รถน้ำมันเบนซิน เพื่อขนส่งสินค้าที่ไม่จำเป็นต้องใช้รถดีเซล และการประสานกับบริษัทในเครือ เพื่อใช้รถร่วมกัน เพื่อให้คุ้มค่าในการขนส่งและลดการใช้รถ ทั้งนี้ มั่นใจหากประชาชนหรือผู้ประกอบการต่างๆ ร่วมมือกันอย่างจริงจัง ก็เชื่อว่าจะสามารถลดปัญหาฝุ่นละอองได้มาก        สำหรับแนวคิดที่จะให้มีการใช้รถวันคู่ วันคี่ เพื่อลดปัญหาการจราจรติดขัด ซึ่งเป็นอีกสาเหตุที่ก่อให้เกิดปัญหาฝุ่นละอองนั้น พล.ต.ท.สุทธิพงษ์ วงษ์ปิ่น ผู้บัญชาการตำรวจนครบาล กล่าวว่า เรื่องนี้คงต้องมีการตั้งคณะกรรมการร่วมฯเพื่อพิจารณาหารือร่วมกัน เพื่อป้องกันปัญหาผลกระทบที่อาจจะเกิดขึ้นกับประชาชนหรือผู้ประกอบการต่างๆ